AP วางเป้ายอดขายปีนี้แตะ 5.8 หมื่นล้าน ลุยผุด 58 โครงการใหม่มูลค่า 7.7 หมื่นล้าน
AP วางเป้ายอดขายปี 66 แตะ 5.8 หมื่นล้าน ลุยผุด 58 โครงการใหม่มูลค่า 7.7 หมื่นล้าน ประเดิม Q1/66 เปิดตัว 3 โครงการ "THE CITY" มูลค่ากว่า 4 พันล้าน ลุยเจาะตลาดบ้านหรู
AP วางเป้ายอดขายปี 66 แตะ 5.8 หมื่นล้าน ลุยผุด 58 โครงการใหม่มูลค่า 7.7 หมื่นล้าน ประเดิม Q1/66 เปิดตัว 3 โครงการ "THE CITY" มูลค่ากว่า 4 พันล้าน ลุยเจาะตลาดบ้านหรู
22 ก.พ. 2566

นายวิทการ จันทวิมล รองกรรมการผู้อำนวยการ สายงานกลยุทธ์องค์กรและการสร้างสรรค์ บริษัท เอพี ไทยแลนด์ จำกัด (มหาชน) หรือ AP กล่าวว่า ทิศทางธุรกิจปี 66 พร้อมเดิมหน้าตามแผน AP INCLUSIVE GROWTH ที่สุดของปีกับการเติบโตร่วมกัน โดยใช้ความชำนาญที่มีมาสร้างโอกาส และข้อได้เปรียบให้เกิดขึ้นในหลากหลายมิติ ภายใต้ปรัชญาที่ต้องการส่งมอบชีวิตดีๆ ที่ทุกคนเลือกเองได้
โดยในปีนี้บริษัทจะเปิดตัวโครงการใหม่จำนวน 58 โครงการ มูลค่าประมาณ 77,000 ล้านบาท ซึ่งแบ่งเป็นบ้านเดี่ยว 22 โครงการ มูลค่า 34,800 ล้านบาท ทาวน์โฮม 27 โครงการ มูลค่า 26,400 ล้านบาท คอนโดมิเนียม 4 โครงการ มูลค่า 11,800 ล้านบาท และโครงการในต่างจังหวัด 5 โครงการ มูลค่า 4,000 ล้านบาท โดยตั้งเป้ายอดขาย 58,000 ล้านบาท เป้ารายได้รวม 100% JV ที่ 57,500 ล้านบาท
สำหรับไฮไลต์ไตรมาส 1/66 กลุ่มธุรกิจบ้านเดี่ยวรุกเข้ากินแชร์ตลาดบ้านหรูด้วยการเปิดตัว THE CITY บ้านเดี่ยวโมเดลใหม่ ขนาดพื้นที่ 100-127 ตารางวา พื้นที่ใช้สอย 386-560 ตารางเมตรใน 3 โครงการใหม่ ได้แก่ THE CITY จรัญฯ-ปิ่นเกล้า จำนวน 58 ยูนิต มูลค่าโครงการ 1,350 ล้านบาท THE CITY ปิ่นเกล้า-บรมฯ 3 จำนวน 68 ยูนิต มูลค่าโครงการ 1,420 ล้านบาท และ THE CITY สุขุมวิท-อ่อนนุช 2 จำนวน 64 ยูนิต มูลค่าโครงการ 1,380 ล้านบาท
ด้านผลการดำเนินงานประจำปี 65 บริษัทสามารถสร้างรายได้รวมจากสินค้าแนวราบ กลุ่มคอนโดมิเนียม (100% JV) และธุรกิจอื่นๆ สูงถึง 49,388 ล้านบาท เพิ่มขึ้น 23.4% เทียบกับช่วงเวลาเดียวกันของปีก่อนหน้าที่มีรายได้รวม 40,015 ล้านบาท ด้านกำไรสุทธิ 5,876 ล้านบาท เพิ่มขึ้นจากงวดเดียวกันของปีก่อนหน้าที่มีกำไรสุทธิ 4,543 ล้านบาท เท่ากับ 29.4% ด้านสัดส่วนหนี้สินสุทธิต่อทุนต่ำเพียง 0.58 เท่า ขณะที่ไตรมาส 4/65 บริษัทสามารถสร้างรายได้รวม 11,822 ล้านบาท เติบโตขึ้น 22% และกำไรสุทธิ 1,154 ล้านบาท เติบโต 16.1% หากเทียบกับงวดเดียวกันของปีก่อนหน้า
โดยปัจจัยสำคัญที่ส่งผลให้ปีที่ผ่านมาเติบโตอย่างที่สุด ประกอบด้วย 1. โครงการแนวราบพิสูจน์ให้เห็นถึงประสิทธิภาพที่แข็งแกร่ง และยังคงเป็นแรงขับเคลื่อนสำคัญในการสร้างรายได้ที่มากถึง 35,605 ล้านบาท เพิ่มขึ้นถึง 21.8% 2. ธุรกิจคอนโดมิเนียม เริ่มกลับมาสดใสอีกครั้ง โดยปีที่ผ่านมารับรู้รายได้เพิ่มจาก 3 คอนโดมิเนียมใหม่ที่สร้างเสร็จพร้อมอยู่ ได้แก่ LIFE สาทร เซียร์ร่า, RHYTHM เอกมัย เอสเตท และ ASPIRE เอราวัณ ไพร์ม ส่งผลให้ธุรกิจคอนโดมิเนียมสามารถขับเคลื่อนรายได้รวม (100% JV) ได้มากถึง 12,767 ล้านบาท เพิ่มขึ้น 29.5%